
REPUBLIKA E SHQIPËRISË
KUVENDI
Komisioni për Politikën e Jashtme



Tiranë më, 05.05.2015				                                     Dokument parlamentar


RAPORT


PËR PROJEKTLIGJIN “PËR RATIFIKIMIN E PROTOKOLLIT TË 16-TË TË KONVENTËS “PËR MBROJTJEN E TË DREJTAVE TË NJERIUT DHE LIRIVE THEMELORE”



 Hyrje

Komisioni Për Politikën e Jashtme në mbledhjen e datës 05.05.2015 me cilësinë e komisionit për dhënie mendimi, bazuar në nenet 26 dhe 32- 38 të Rregullores së Kuvendit, shqyrtoi projektligjin “ Për ratifikimin e protokollit të 16-të të Konventës “për Mbrojtjen e të Drejtave të Njeriut dhe Lirive Themelore”

Në mbledhjen e Komisionit për Politikën e Jashtme, relatuan qëllimin dhe përmbajtjen e projektligjit Katrin Treska specialiste në Ministrinë e Drejtësisë dhe Ejona Hoxha, specialiste në Drejtorinë e Traktateve, Ministria e Punëve të Jashtme  


[bookmark: _GoBack]Nisma ligjvënëse 

Bazuar në nenin 81 pika 1, nenit 100 të Kushtetutës të Republikës së Shqipërisë, ky projektligj vjen me iniciativën ligjvënëse të Këshillit të Ministrave .


Baza Kushtetuese e ligjit  dhe vlerësimi Kushtetues 

Ky projektligj i paraqitet Kuvendit për miratim në zbatim të neneve 78,83, pika 1 dhe nenit, 121 pika 1 të Kushtetutës.


Qëllimi dhe përmbajtja e projektligjit

Qëllimi ratifikimi i Protokollit të16-të të Konventës “Për mbrojtjen e të drejtave të njeriut dhe lirive themelore” është  zhvillimi i bashkëpunimit ndërmjet Republikës së Shqipërisë dhe shteteve anëtare të Këshillit të Evropës për mbrojtjen e të drejtave të njeriut.
Ratifikimi i këtij Protokolli, shërben edhe për mbështetjen, nga ana e autoriteteve shqiptare, të Konventës Evropiane të të Drejtave të Njeriut si dhe për lehtësimin e mundësisë së qytetarëve në ushtrimin e të drejtave dhe interesave të tyre në mënyrë sa më efikase. 

Projektligji “Për ratifikimin e Protokollit të 16-të, të Konventës “Për mbrojtjen e të drejtave të njeriut dhe lirive themelore” propozohet në kuadër të zhvillimit të përgjithshëm dhe të përmirësimit të mëtejshëm të legjislacionit në lidhje me mbrojtjen e të drejtave të njeriut, duke marrë në konsideratë deklaratën e miratuar në konferencën e nivelit të lartë lidhur me të ardhmen e Gjykatës Evropiane të të Drejtave të Njeriut, të mbajtur në Brajton (Brighton), më 19 dhe 20 prill 2012, deklaratat e miratuara në konferencat e zhvilluara në Interlaken, më 18 dhe 19 shkurt 2010 dhe İzmir, më 26 dhe 27 prill 2011, Opinionin nr.283 (2013), miratuar nga Asambleja Parlamentare e Këshillit të Evropës, më 26 prill 2013 si dhe duke patur nevojën për të siguruar se Gjykata Evropiane e të Drejtave të Njeriut mund të vazhdojë të luajë rolin e saj të shquar në mbrojtjen e të drejtave të njeriut në Evropë. 

Protokolli i 16-të, i Konventës së Këshillit të Evropës, “Për mbrojtjen e të drejtave të njeriut dhe lirive themelore” parashikon procedurën e re të Gjykatës për dhënien e opinioneve rekomanduese mbi çështje parimore të lidhura me interpretimin ose zbatimin e të drejtave dhe lirive të përcaktuara në Konventë

Ky Protokoll përbëhet nga 11 nene, në të cilat :

· parashikohen procedurat për të vendosur nëse një kërkesë për opinion rekomandues duhet të pranohet ose jo, duke e lënë në diskrecion të Gjykatës pranimin ose jo të një kërkesë; 
· parashikon të drejtën e Komisionerit të Këshillit të Evropës për të Drejtat e Njeriut dhe Palës, për të paraqitur komente me shkrim dhe për të marrë pjesë në ndonjë seancë para Dhomës së Madhe në lidhje me atë kërkesë;
· përcakton që Gjykata të japë arsyet për opinionet rekomanduese të dhëna sipas këtij Protokolli; 
· përcakton se opinionet rekomanduese nuk janë detyruese ;
· reflekton faktin se pranimi i Protokollit është opsional për Palët e Konventës;
· parashikon dispozita sipas të cilave një Palë e Konventës mund të ketë detyrime ligjore, sipas Protokollit, me shprehjen e pëlqimit nëpërmjet nënshkrimit të tij;
· parashikon mundësinë e bërjes së deklaratave nga Palët, në çdo kohë, mbi çështje materiale që lindin sipas Protokollit, për të specifikuar se cila prej gjykatave ose tribunaleve të tyre më të larta do të jetë e aftë të kërkojë opinione rekomanduese nga Gjykata;
· parashikon kategoritë e njoftimeve që Sekretari i Përgjithshëm i Këshillit të Evropës duhet t’u bëjë Palëve. 
Aspekti procedural i projektligjit 

Projektligji i paraqitur për shqyrtim është propozuar nga Këshilli i Ministrave, i cili është organi kompetent sipas përcaktimeve që i bën neni 81 i Kushtetutës të Republikës së Shqipërisë. Projektligji shoqërohet dhe me relacionin përkatës sipas nenin 68 të Rregullores së Kuvendit.

Kjo marrëveshje bazohet në Kushtetutën e Shqipërisë, Kreu II” Marrëveshjet Ndërkombëtare, në nenet 121 e në vijim, si dhe në ligjin nr.8371,datë 9.7.1998”Për Lidhjen e Traktateve dhe Marrëveshjeve  Ndërkombëtare” në nenet 17 dhe 23 të tij.

Në aspektin ligjor, projektligji është në përputhje me Kushtetutën dhe legjislacionin në fuqi.
Në aspektin procedural, projektligji është paraqitur në përputhje me Rregulloren e Kuvendit.
Në përfundim të diskutimeve, komisioni u shpreh dakord për kalimin e këtij projektligji për miratim në seancë plenare.

